Onbeheersde drang na mag gaan ANC doodmaak, meen KodwaArgieffoto Zizi Kodwa, die ANC se nasionale woordvoerder, het Vrydag gesê die “onbeheersde drang na mag” onder die regerende party se lede sal nog die einde van die party beteken. Kodwa het dié uitlatings aan die media gemaak by die party se streekshoofkantoor in Port Elizabeth tydens die aanvang van die organisasie se plaaslikeverkiesingsveldtog. Jessie Duarte, adjunksekretaris-generaal, sal na verwagting Saterdag ŉ openbare vergadering bywoon en kwessies in gebiede, waar die inwoners ontevrede is oor die party se keuses vir raadslidkandidate, toespreek. Inwoners van Kwazakhele het die afgelope paar weke bande aan die brand gesteek, omdat hulle oortuig is die kandidate word op hulle afgedwing. ANC-lede het vandeesweek weer voor die ANC se streekskantoor by Florence Matomela House betoog. Hulle beweer die kandidaatlys is gemanipuleer om mense in te sluit wat nie deur die inwoners onderskryf word nie. Kodwa het gesê die wykskandidate is Donderdag geregistreer en die party hanteer die ontevredenheid. “Daar gaan ŉ tyd kom wanneer die mense nie meer jou leierskap aanvaar nie, en jy moet aanvaar dat jy die mense net gaan lei solank as wat hulle wil hê jy moet lei,” het Kodwa gesê. “Daar gaan ŉ tyd kom wanneer jy ŉ volgeling moet wees. Daar is ŉ toenemende neiging in die organisasie waar mense vir altyd wil lei. Jy is vandag deur die ANC ontplooi en jy kan môre verwyder word,” het hy gewaarsku. Hy het bygevoeg die party sal, in ŉ stadium wat dit behoorlik is, die proses moet hersien om raadslidkandidate te kies, indien die huidige situasie beteken dat die beeld en integriteit van die organisasie skade ly.